Notum sit omnibus sancte Ecclesie filiis presentibus pariter et futuris quod domnus Nigellus Pruliacensis et domnus Landricus de Scarleis, abbates, consilio et assensu tam abbatum ordinis nostri, qui affuerunt, quam fratrum suorum, perpetuae pacis caritatisque custodia hujusmodi inter se pactionem composuerunt quod neutri eorum prefixum terminum locum, scilicet qui Vallis Lune dicitur, in acquirendis terris nemoribusque in pascendis pecoribus transgredeantur. Si tamen quilibet eorum a parte sua terram et nemus, cujus aliqua portio supradictum excedat terminum, deinceps acquisierint, licebit eis sequi quod acquisitum fuerit. Ut autem hec pactio inviolabilis perseveret ab eisdem abbatibus, id est domno Nigello Pruliacensi et domno Landrico de Scarleiis, in manu domini Alani, Autisiodorensis episcopi, confirmata est, presentibus nostri ordinis abbatibus, domno Guichardo Pontiniacensi et domno Goduino de Fonte Johannis et domno Norpaudo de Valle Lucenti et domno Theodorico de Columni.